text: [{"text_idx": "#000000", "text": "Leitar tu\u0301 eftir Nudlavirkinum, try\u0301st her"}, {"text_idx": "#000001", "text": "Veri\u00f0 go\u0301\u00f0 vi\u00f0 hv\u00f8r annan, og lu\u0301gvi\u00f0 minni\nThere is a time, there is a place"}, {"text_idx": "#000004", "text": "Ymiskar huglei\u00f0ingar um li\u0301vsins vi\u00f0urskifti."}, {"text_idx": "#000006", "text": "Hevur Annfinnur i\u0301 Gar\u00f0ali\u0301\u00f0 forma\u00f0urin i\u0301 Skipara- og navigat\u00f8rfelagnum eti\u00f0 seym?\nElla er korruptio\u0301nin og mafiast\u00f8\u00f0an i\u0301 samfelagnum bara so ro\u0301tfest, at hann ikki fatar, hvat hann i\u0301 roynd og veru sigur?"}, {"text_idx": "#000007", "text": "I\u0301 Sosialinum, i\u00f0 vit \u00f8ll fingu i\u0301 postkassan mikudagin, er ein grein, i\u00f0 fekk meg at stu\u0301rsa vi\u00f0."}, {"text_idx": "#000009", "text": "Hann brei\u00f0ir si\u0301n vanvitsbo\u00f0skap u\u0301t fyri F\u00f8roya fo\u0301lki, sum um ta\u00f0 var ta\u00f0 mest natu\u0301rliga i\u0301 ver\u00f0ini, og hann f\u00e6r ikki so fr\u00e6tt sum ein kritiskan spurning fra\u0301 bla\u00f0manninum."}, {"text_idx": "#000010", "text": "Ta\u00f0 er eingin loyna, at umsitingin av f\u00f8royskari fiskivinnulo\u0301gga\u0301vu mest hevur mint mest ein sunnudagssku\u0301lal\u00e6rara, i\u00f0 noktar ku\u0301llunum at fa\u0301a eina stj\u00f8rnu i\u0301 bo\u0301kina."}, {"text_idx": "#000015", "text": "Men hetta fall ikki i\u0301 go\u0301\u00f0a j\u00f8r\u00f0 hja\u0301 Annfinni Gar\u00f0ali\u0301\u00f0. Hann r\u00e6\u00f0ist, at rei\u00f0ari\u0301 fara at halda skiparan til a\u0301byrgds fyri ra\u0301nsfiskiskap og lo\u0301garbrot, og at hetta kann f\u00f8ra til hu\u0301sagang hja\u0301 skiparanum."}, {"text_idx": "#000016", "text": "Lat okkum li\u0301ka taka hatta umaftur: Skipara- og navigat\u00f8rfelagi\u00f0 ro\u0301par varsko\u0301, ti\u0301 vandi er fyri, at limir hja\u0301 teimum, i\u00f0 hava broti\u00f0 lo\u0301gina, fa\u0301a revsing fyri hetta?"}, {"text_idx": "#000018", "text": "Hv\u00f8rjari ver\u00f0 liva vit i\u0301, ta\u0301 eitt fakfelag vil hava, at limirnir framhaldandi o\u0301tarna\u00f0ir skulu sleppa at bro\u0301ta lo\u0301gina?"}, {"text_idx": "#000019", "text": "Kanska enn meira r\u00e6\u00f0andi er, at bla\u00f0ma\u00f0urin, i\u00f0 skriva\u00f0i greinina als ikki setur spurnartekin vi\u00f0 u\u0301ttalilsi."}, {"text_idx": "#000020", "text": "Sja\u0301lvandi, skalt tu\u0301 revsast og standa til a\u0301byrgd, um tu\u0301 bry\u0301tur lo\u0301gga\u0301vuna. Ta\u00f0 er ors\u00f8kin til, at vit hava eina lo\u0301gga\u0301vu."}, {"text_idx": "#000021", "text": "Vanliga kalla vit hetta, at liva i\u0301 einum r\u00e6ttarsamfelag. Okkara r\u00e6ttarskipan er bygd a\u0301 almentfyribyrgjandi hugsjo\u0301n, har vit hava lo\u0301gir, i\u00f0 gera, at ta\u00f0 ikki loysir seg at vera kriminellur, fyri at fo\u0301lk a\u0301 tann ho\u0301tt vera eggja til ikki at ver\u00f0a kriminell."}, {"text_idx": "#000026", "text": "Nei, tu\u0301 ta\u00f0 nyttar einki at hava ein sheriff i\u0301 Fiskima\u0301lara\u0301\u00f0num, um teir, i\u00f0 hann umsitur eru omanfyri lo\u0301gina."}, {"text_idx": "#000027", "text": "Eg eri Charlie, er bo\u00f0skapurin, i\u00f0 allur heimurin savnast um nu\u0301."}, {"text_idx": "#000028", "text": "R\u00e6\u00f0uleikarnir i\u0301 Pari\u0301s vi\u0301sa alt ov v\u00e6l, at okkara samfelagsskipan og okkara mannar\u00e6ttindi eru ho\u0301tt. Vit mugu onganti\u0301\u00f0 go\u0301\u00f0taka, ella bera i\u0301 b\u00f8tuflaka fyri ti\u0301li\u0301kum a\u0301lopum sum hesum. Ti\u0301 hetta er ikki bara eitt ho\u0301pdra\u0301p, hetta er eitt a\u0301lop a\u0301 okkara grundvir\u00f0i sum samfelag."}, {"text_idx": "#000029", "text": "Talufr\u00e6lsi\u00f0 er ein av grundarsteinunum, i\u00f0 vit byggja okkara fo\u0301lkar\u00e6\u00f0i a\u0301, hetta er eini mannar\u00e6ttindi, og mannar\u00e6ttindi skulu vir\u00f0ast! Tey eru ikki til forhandlingar!"}, {"text_idx": "#000030", "text": "Ti\u0301 velji eg eisini at deila omanfyristandandi mynd, Je Suis Charlie, i\u00f0 merkir stutt \u201cEg eri Charlie\u201d. I\u0301 na\u0301tt eru vit, sum vilja fr\u00e6lsi og mannar\u00e6ttindi, Charlie."}, {"text_idx": "#000031", "text": "Charlie Hebdo er vor\u00f0i\u00f0 i\u0301myndin av talufr\u00e6lsinum, og stri\u0301\u00f0num fyri hesum fr\u00e6lsi."}, {"text_idx": "#000032", "text": "I\u0301 kjalarv\u00f8r\u00f0inum av r\u00e6\u00f0uligu hendingini hava h\u00f8gravendir ekstremistar va\u0301lga\u00f0 s\u00e6r i\u0301 henni, og bru\u0301kt hana sum eitt k\u00e6rkomi\u00f0 ambo\u00f0 i\u0301 si\u0301num o\u0301fantaliga a\u0301gangi mo\u0301ti \u00f8llum muslimum."}, {"text_idx": "#000033", "text": "I\u0301 besta ekstremist anda, skera tey allar muslimar yvir ein kamb, og bru\u0301ka hesa r\u00e6\u00f0uligu hending sum bensin til hatri\u00f0 mo\u0301ti fremmandum. Hetta er ikki i\u0301 Charliesa anda, ti\u0301 bla\u00f0i\u00f0 hevur nevniliga speiriki\u00f0 alla ekstremismu, og arbeitt fyri fr\u00e6lsi og mo\u0301ti allari ku\u0301gan."}, {"text_idx": "#000034", "text": "Eg haldi ta\u00f0 vera fu\u0301lt, at ekstremistar bru\u0301ka hesa hending til gagns fyri si\u0301na hatursherfer\u00f0."}, {"text_idx": "#000035", "text": "Vit moderatu mugu standa saman mo\u0301ti ekstremistum, b\u00e6\u00f0i teimum muslimsku og teimum, i\u00f0 vit hava innanfyri okkara egnu b\u00f8gar\u00f0ar."}, {"text_idx": "#000036", "text": "To\u0301nin a\u0301 Facebook millum f\u00f8royingar seinastu dagarnar, si\u0301\u00f0an l\u00f8gma\u00f0ur bo\u00f0a\u00f0i fra\u0301, at hann vildi, at vit skuldu taka i\u0301 mo\u0301ti flo\u0301ttarfo\u0301lki, r\u00e6\u00f0ir meg. Ta\u00f0 ra\u0301ki\u00f0, i\u00f0 to\u0301nin umbo\u00f0ar er eksplodera\u00f0i aftana\u0301 a\u0301lopi\u00f0 a\u0301 Charlie Hebdo. Eg eri sannf\u00f8rdur, at hetta ra\u0301k, er ein sto\u0301r ho\u0301ttan mo\u0301ti manna\u00e6ttini."}, {"text_idx": "#000037", "text": "Eg skilji ikki hvat projekti\u00f0 hja\u0301 f\u00f8roysku hatursprofetunum er, no\u0301gv av teimum hava onganti\u0301\u00f0 hitt ein muslim, hava bu\u0301\u00f0 i\u0301 F\u00f8royum alt si\u0301tt li\u0301v, men er hjartaliga sannf\u00f8rd um, at islam og sostatt allir muslimar eru eitt problem, ta\u00f0 er r\u00e6\u00f0uliga viktikt, at siga hetta so ofta sum tilber. Men hvat \u00e6tla tey, ta\u00f0 loysir so einki at svi\u0301na fo\u0301lk til. Hvat er teirra loysn? Vilja tey avr\u00e6tta allar muslimar? L\u00e6sa teir inni i\u0301 Mi\u00f0eystri og so bumba Mi\u00f0eystur? Hvat er teirra projekt?"}, {"text_idx": "#000038", "text": "Eg havi skilt, at f\u00f8royskir ekstremistar hava eina hemmiliga losju a\u0301 Facebook, har tey undir heitinum \u201cFr\u00e6lsi fra\u0301 ku\u0301gan\u201d \u00f8sa hv\u00f8nn annan upp. Eg enda\u00f0i i\u0301 kjaki vi\u00f0 no\u0301gvar av hesum ekstremistum a\u0301 Facebook i\u0301 gja\u0301r, og ein teirra vi\u00f0gekk, at hann hev\u00f0i eitt ynski um, at l\u00e6sa allar muslimar inni i\u0301 Mi\u00f0eystri og atombumba teir, men ein av fremstu talsmonnunum hja\u0301 ekstremistunum var skjo\u0301tur at strika bo\u00f0ini."}, {"text_idx": "#000039", "text": "Lat okkum i\u0301sta\u00f0in gevast at kru\u0301pa u\u0301t i\u0301 ekstremismuna. Lat okkum \u00f8ll, o\u0301ans\u00e6\u00f0 a\u0301tru\u0301na, politiska sannf\u00f8ring ella hu\u0301\u00f0arlit savnast um n\u00e6strak\u00e6rleikan og tolsemi,. Lat okkum ikki gera mun a\u0301 fo\u0301lki, solei\u00f0is at vit ikki stoyta eitt nu\u0301 muslimskan ungdo\u0301m fra\u0301 okkum, so tey enda i\u0301 ekstremum islamiskum felagsskapum, har tey fa\u0301a pla\u0301ss og kenna seg vird. Lat okkum si\u0301ggja hesi menniskju sum ty\u0301dningarmiklar ressursir."}, {"text_idx": "#000040", "text": "St\u00f8rsti sigurin hja\u0301 teimum lallandi sv\u00f8ku islamisku yvirgangsmonnunum, i\u00f0 lupu a\u0301 World Trade Center, var ikki at drepa 2.966 fo\u0301lk, men at vit slaka\u00f0u perso\u0301nliga fr\u00e6lsi\u00f0 i\u0301 okkara samfelag, vit sluppu vir\u00f0ingini fyri mannar\u00e6ttindum, sum a\u0301\u00f0renn ta\u00f0 var ein grundarsteinur i\u0301 okkara samfelag."}, {"text_idx": "#000041", "text": "Fyrr i\u0301 a\u0301r kom hetta eisini til F\u00f8royar, ta\u0301 Osama Bin Laden kundi smi\u0301la i\u0301 gr\u00f8vini, ta\u0301 Elsebeth Mercedes og F\u00f8roya l\u00f8gma\u00f0ur Kaj Leo Holm Johannesen, sto\u0301u a\u0301 odda fyri ho\u0301pney\u00f0t\u00f8kini hja\u0301 samgonguni av okkara privatli\u0301vi vi\u00f0 sonevnda avlurtingarpakkanum."}, {"text_idx": "#000042", "text": "Lati\u00f0 okkum veruliga vera Charlie, og saman stri\u0301\u00f0ast fyri mannar\u00e6ttindum og fr\u00e6lsi."}, {"text_idx": "#000043", "text": "Lati\u00f0 okkum byggja okkara stri\u0301\u00f0 mo\u0301ti ekstremistum a\u0301 vir\u00f0ing og k\u00e6rleika."}, {"text_idx": "#000044", "text": "Eg havi a\u0301lit a\u0301 f\u00f8royingum"}, {"text_idx": "#000045", "text": "Eg havi a\u0301lit a\u0301 f\u00f8royingum, at teir ikki fara at hoppa uppa\u0301 samgonguna, i\u00f0 frystir pensjo\u0301nir og l\u00e6kkar barnafra\u0301dra\u0301tt fyri at \u00f8kja hetta aftur uppundir val."}, {"text_idx": "#000046", "text": "Eg havi a\u0301lit a\u0301, at f\u00f8royingar ikki fara at gloyma, at samgongan hevur gj\u00f8rt munin millum ri\u0301k og fa\u0301t\u00f8k st\u00f8rri."}, {"text_idx": "#000047", "text": "Eg havi a\u0301lit a\u0301, at f\u00f8royingar ikki fara at gloyma, at samgongan royndi at sni\u0301kja milliardir ni\u00f0ur i\u0301 lummarnar a\u0301 donskum spekulantum."}, {"text_idx": "#000048", "text": "Eg havi a\u0301lit a\u0301, at f\u00f8royingar ikki fara at gloyma, at samgongan hevur bla\u0301stempla\u00f0 kriminellan atbur\u00f0 hja\u0301 landssty\u0301risfo\u0301lki."}, {"text_idx": "#000058", "text": "Eg havi a\u0301lit a\u0301, at f\u00f8royingar fara at minnast ljo\u0301tu perso\u0301nsa\u0301lopini hja\u0301 samgongulimum a\u0301 b\u00e6\u00f0i livandi og dey\u00f0ar politikkarar fra\u0301 l\u00f8gtingsins talarapalli."}, {"text_idx": "#000060", "text": "Eg havi a\u0301lit a\u0301 f\u00f8royingum, og um eitt a\u0301r hevur val veri\u00f0, og ta\u00f0 gle\u00f0i eg meg til."}, {"text_idx": "#000061", "text": "Fari\u00f0 a\u0301 konsert i\u0301 kv\u00f8ld"}, {"text_idx": "#000063", "text": "Ho\u0301ast eg sat uppi a\u0301 loftinum, og ho\u0301ast ljo\u0301\u00f0i\u00f0 ivaleyst ikki var endaliga gj\u00f8rt, so ljo\u0301\u00f0a\u00f0i ta\u00f0 einastandandi vakurt. Gu\u00f0ri\u00f0 sang sum ein eingil, og Bj\u00f8llubandin er framu\u0301r."}, {"text_idx": "#000064", "text": "Stuttligt at hugsa s\u00e6r, at fyri n\u00f8krum fa\u0301um ma\u0301na\u00f0um si\u0301\u00f0an, hev\u00f0i Havnin ikki si\u0301tt egna sp\u00e6lista\u00f0, og nu\u0301 er hetta sp\u00e6lista\u00f0 katalysator fyri n\u00f8krum so fantastiskum, sum hesum jo\u0301lakonsertunum, har tu\u0301 hevur nakrar av okkara fremstu to\u0301nleikarum: Benjamin Petersen, Knu\u0301t Ha\u0301berg Eysturstein, Per Ingvaldi H\u00f8jgaard Petersen og Mikael Blak, i\u00f0 agera hu\u0301sorkestur i\u0301 try\u0301 kv\u00f8ld, og hv\u00f8rt kv\u00f8ldi\u00f0 hava teir so tri\u0301ggjar jo\u0301lastj\u00f8rnur vi\u00f0 s\u00e6r."}, {"text_idx": "#000065", "text": "I\u0301 kv\u00f8ld er ta\u00f0 so Gu\u00f0ri\u00f0 Hansdo\u0301ttir, H\u00f8gni Lisberg og sja\u0301lvur kontrikongurin Hallur Joensen, hvussu feitt er ta\u00f0 ikki. A\u0301 veg u\u0301t av fundinum i\u0301 gja\u0301r kom eg framvi\u00f0 pallinum, har vaktarskifti\u00f0 var, Gu\u00f0ri\u00f0 var li\u00f0ug at venja og Hallur kom a\u0301 pallin. Eg na\u0301ddi li\u0301ka at hoyra hann syngja eina einkulta reglu av einum jo\u0301lasangi, a\u0301\u00f0renn eg fo\u0301r oman til bilin vi\u00f0 vo\u0301n um, at parkeringsv\u00f8r\u00f0arnir vo\u0301ru i\u0301 jo\u0301lahy\u0301ri."}, {"text_idx": "#000066", "text": "Ta\u00f0 vi\u0301sti seg, at teir h\u00f8vdu lagt m\u00e6r eina jo\u0301laga\u0301vu undir viskaran, men jo\u0301laliga i\u0301bla\u0301stur av deiliga to\u0301nleikinum, megna\u00f0i eg ikki so fr\u00e6tt sum at ilskast inn a\u0301 meg sja\u0301lvan um hetta."}, {"text_idx": "#000068", "text": "Eg fo\u0301r at huglei\u00f0a eitt sindur i\u0301 gja\u0301rkv\u00f8ldi\u00f0 (ja, eg veit v\u00e6l, at ta\u00f0 er ski\u0301tfarligt). Men eg byrja\u00f0i at ke\u00f0a meg aftur vi\u00f0 landsdystinum, eftir at seinna ma\u0301li\u00f0 var komi\u00f0."}, {"text_idx": "#000069", "text": "Eg mintist aftur a\u0301 Landskronadystin mo\u0301ti Eysturri\u0301ki, og kanska serliga javnleikin mo\u0301ti Nor\u00f0ur I\u0301rlandi, ta\u0301 Ka\u0301ri Reynheim var i\u0301 velmaktini. Eftir dystin vo\u0301ru Havnarg\u00f8tur fullar av bilum, i\u00f0 koyrdu runt og floyta\u00f0u. Veitsla var i\u0301 g\u00f8tunum, ti\u0301 i\u0301 sva\u0301rastu ni\u00f0urgangsti\u0301\u00f0um fingu vit okkurt at gle\u00f0ast um, og vit gleddust \u00f8ll."}, {"text_idx": "#000070", "text": "Si\u0301\u00f0an ta\u0301 hevur landsli\u00f0i\u00f0 havt fleiri aldudalar, men ta\u00f0 er nokk eingin ivi um, at dju\u0301pasta dalin vo\u0301ru vit i\u0301, beint a\u0301\u00f0renn Brian Kerr to\u0301k vi\u00f0 venjarastarvinum. Fo\u0301lksligi uppbakningur var n\u00e6rum burtur, og ta\u00f0 var ofta beinlei\u00f0is deprimerandi at hyggja at laka innsatsinum hja\u0301 okkara monnum. Landsli\u00f0sbrandi\u00f0 hev\u00f0i ta\u00f0 ikki gott."}, {"text_idx": "#000071", "text": "Men vi\u00f0 Kerr kom fightaraviljin aftur, og sum Eli Hentze seg\u00f0i i\u0301 sjo\u0301nvarpsstovuni i\u0301 gja\u0301r, so krevja vit bara av okkara monnum, at teir kempa."}, {"text_idx": "#000072", "text": "Fjepparafel\u00f8gini hja\u0301 f\u00f8roysku fo\u0301tbo\u0301ltsfel\u00f8gunum vo\u0301ru savna\u00f0i a\u0301 To\u0301rsv\u00f8lli til Finlandsdystin, og gingu a\u0301 odda vi\u00f0 at stu\u00f0la okkara monnum."}, {"text_idx": "#000073", "text": "Eg var eisini ein av teimum no\u0301gvu, i\u00f0 fyltu To\u0301rsv\u00f8ll, ta\u0301 Finland vitja\u00f0i her fyri, og ta\u00f0 var fantastiskt at si\u0301ggja, hvussu no\u0301gv var broytt, fo\u0301lksligi uppbakningurin var veruliga aftur, og FSF hev\u00f0i ennta\u0301 megna at savna f\u00f8roysku fjepparafel\u00f8gini, so okkara menn blivu drivnir fram av sangi og ro\u0301pum."}, {"text_idx": "#000074", "text": "Landsli\u00f0i\u00f0 hevur fingi\u00f0 flutt si\u0301tt image so o\u0301fatiliga no\u0301gv seinastu a\u0301rini, ikki minst orsaka\u00f0 av eldhuga\u00f0a arbei\u00f0inum, hja\u0301 mi\u0301num fyrrverandi starvsfelaga Tro\u0301ndi Vatnhamar, markna\u00f0arf\u00f8ringin um brandbyggingin hevur veri\u00f0 sera v\u00e6l eydna, og ta\u00f0 kulminera\u00f0i a\u0301 To\u0301rsv\u00f8lli mo\u0301ti Finlandi. Ta\u0301 sto\u0301ri skar\u00f0in av syngjandi fjepparum hei\u00f0ra\u00f0i Tro\u0301nd eftir Finlandsdystin, var eingin i\u0301 iva um, at Tro\u0301ndur eisini var headma\u00f0ur fyri at savna fel\u00f8gini at heppa."}, {"text_idx": "#000075", "text": "Fyrsti ha\u0301lvleikur i\u0301 gja\u0301r, gav m\u00e6r flashback til farnar ti\u0301\u00f0ir, ti\u0301 sum Eli seg\u00f0i, vit krevja bara at tit kempa, og alt ov no\u0301gvir gj\u00f8rdu ikki ta\u00f0 i\u0301 gja\u0301r. Seinni ha\u0301lvleikur var kla\u0301rt betur, og ti\u0301 vo\u0301ni eg, at hetta var ein of- ha\u0301lvleikur, og at vit aftur si\u0301ggja landsli\u00f0i\u00f0 kempa a\u0301 To\u0301rsv\u00f8lli mo\u0301tir Ungarn."}, {"text_idx": "#000076", "text": "Eg ma\u0301 to\u0301 siga, at eg stu\u0301ri eitt vet, ti\u0301 teir ba\u0301\u00f0ir, i\u00f0 framum onnur hava lyft brandi\u00f0 hja\u0301 landsli\u00f0num fra\u0301 at vera i\u0301myndin av tapi, til aftur at vera stoltleiki fyri tjo\u0301\u00f0ina, eru ikki longur umbor\u00f0."}, {"text_idx": "#000077", "text": "Fyrst megna\u00f0i FSF at sp\u00e6la s\u00e6r av vi\u00f0 Brian Kerr, og nu\u0301 fyri n\u00f8krum vikum si\u0301\u00f0an, slapp sama FSF s\u00e6r av vi\u00f0 Tro\u0301nd Vatnhamar, fa\u0301a vikur eftir at hansara arbei\u00f0i hev\u00f0i kulminera vi\u00f0 Finlandsdystinum."}, {"text_idx": "#000078", "text": "Eg vo\u0301ni ikki, at mi\u0301n stu\u0301ran er r\u00f8tt, men har tykist at vera okkurt gali\u00f0 i\u0301 FSF, hvi\u0301 heldur man ikki uppa\u0301 si\u0301ni sterkastu kort?"}, {"text_idx": "#000080", "text": "Vit hoyrdu i\u0301 fyrru p\u00f8rtunum av hesari fra\u0301s\u00f8gn um ti\u0301\u00f0ina, ta\u0301 MC-Ha\u0301r var\u00f0 sett a\u0301 stovn, og um hvussu bo\u0301lkurin gj\u00f8rdi si\u0301nar ba\u0301\u00f0ur fl\u00f8gur: Framvegis uttan vit og Burn Me. Vit hoyrdu eisini hvussu sto\u0301rar u\u0301tskiftingar vo\u0301ru i\u0301 bo\u0301lkinum, og hvussu bo\u0301lkurin megna\u00f0i at enduruppfinna seg til Prix F\u00f8royar 1999 fyri si\u0301\u00f0an aftur at fara i\u0301 skeljasor\u00f0."}, {"text_idx": "#000084", "text": "Jo\u0301nas kalla\u00f0i sti\u0301lin fyri DRADL (Disko Rokk Annars Deiliga Li\u0301katil). Eitt gamalt o\u0301innsp\u00e6lt MC-Ha\u0301r lag, slapp vi\u00f0 a\u0301 skra\u0301nna, ta\u0301 bo\u0301lkurin lutto\u0301k a\u0301 Prix F\u00f8royar undanumfarinum i\u0301 Mi\u00f0va\u0301gi i\u0301 2001, i\u0301 hesum sambandi kom eisini Heri Reynheim vi\u00f0 i\u0301 bo\u0301lkin. Framf\u00f8rslan var to\u0301 ikki no\u0301g go\u0301\u00f0 til at basa sto\u0301rfavorittarnar Tangz og 200, i\u00f0 sp\u00e6ldu seg i\u0301 finaluna. Men \u00e6tlanin var to\u0301 at halda fram."}, {"text_idx": "#000085", "text": "Ta\u00f0 vi\u0301sti seg to\u0301, at a\u0301hugin fyri MC-Ha\u0301r var st\u00f8rri enn a\u0301hugin fyri Yst, b\u00e6\u00f0i millum limirnar og konsertfyriskiparar, og ta\u0301 MC-Ha\u0301r vo\u0301ru bidnir at luttaka a\u0301 O\u0301lavs\u00f8kukonsertini i\u0301 2001, datt Yst heilt ni\u00f0urfyri."}, {"text_idx": "#000086", "text": "O\u0301lavs\u00f8kukonsertin i\u0301 2001 skuldi gerast ein var\u00f0i a\u0301 lei\u00f0ini fyri MC-Ha\u0301r. Ho\u0301ast bo\u0301lkurin n\u00e6stan var farin i\u0301 upploysn, ju\u0301st ta\u0301 populariteturin var st\u00f8rstur, so vo\u0301ru teir fy\u0301ra, i\u00f0 vo\u0301ru eftir i\u0301 bo\u0301lkinum fult uppsettir uppa\u0301, at halda fram."}, {"text_idx": "#000087", "text": "Ta\u00f0 skal to\u0301 sigast, at ta\u00f0 var r\u00e6\u00f0andi at halda a\u0301 uttan Tro\u0301nd, i\u00f0 sp\u00e6ldi ein st\u00f8rri leiklut enn nakar annar i\u0301 lagsskrivingini a\u0301 ba\u0301\u00f0um fl\u00f8gunum, ja fyri at vera heilt erligur i\u0301 \u00f8ll a\u0301rini."}, {"text_idx": "#000088", "text": "Ti\u0301 kravdi ta\u00f0 naka\u00f0 serligt, fyri at fara i\u0301 gongd aftur vi\u00f0 MC-Ha\u0301r. Hetta serliga var i\u0301 hesum f\u00f8rinum at ver\u00f0a booka\u00f0ir til a\u0301rsins st\u00f8rsta sp\u00e6lijobb ta\u0301 a\u0301 d\u00f8gum, O\u0301lavs\u00f8kukonsertina."}, {"text_idx": "#000089", "text": "Men ta\u00f0 var sera trupult at avgera, hv\u00f8r skuldi avloysa Tro\u0301nd, b\u00e6\u00f0i sum sangara og ljo\u0301mbor\u00f0sleikara, ti\u0301 ta\u00f0 skuldi gjarna eisini vera ein, i\u00f0 to\u0301k lut i\u0301 lagaskrivingini."}, {"text_idx": "#000090", "text": "Ta\u0301 bo\u00f0 var eftir MC-Ha\u0301r til o\u0301lavs\u00f8kukonsertina i\u0301 2001, var eitt buzz i\u0301 luftini. Teir h\u00f8vdu sp\u00e6lt no\u0301gv og veri\u00f0 populerir, og vo\u0301ru so knappiliga horvnir. Bo\u0301lkurin f\u00f8ldi eitt try\u0301st a\u0301 s\u00e6r, ti\u0301 teir vo\u0301ru lansera\u00f0ir sum eitt av h\u00f8vu\u00f0sn\u00f8vnunum og sp\u00e6ldu seint, og ja seint var gott."}, {"text_idx": "#000091", "text": "Jens a\u0301 si\u0301ni fyrstu MC-Ha\u0301r konsert, eisini a\u0301 myndini s\u00e6st Ro\u0301kur, i\u00f0 hev\u00f0i si\u0301na fyrstu framf\u00f8rslu sama dag, ho\u0301ast hann var komin i\u0301 bo\u0301lkin ha\u0301lvt anna\u00f0 a\u0301r eftir Jens."}, {"text_idx": "#000092", "text": "Man rokna\u00f0i vi\u00f0 no\u0301gvum fo\u0301lki, og ti\u0301 var hetta ein vinn ella forsvinn konsert. Fri\u0301\u00f0i \u00d8ster, hev\u00f0i ja\u0301tta, at hann kundi sp\u00e6la, ta\u0301 hann hev\u00f0i ti\u0301\u00f0, og hesafer\u00f0 hev\u00f0i hann ti\u0301\u00f0 at sp\u00e6la, Jens var tendra\u00f0ur, eftir at hava veri\u00f0 limur i\u0301 bo\u0301lkinum i\u0301 ha\u0301lvt anna\u00f0 a\u0301r, uttan somiki\u00f0 sum eina venjing. Heri, Jo\u0301nas, Niels Uni og Allan vo\u0301ru enn vi\u00f0, so har mangla\u00f0u sangr\u00f8ddir fyri Tro\u0301nd og Niels og ein ljo\u0301mbor\u00f0sleikari."}, {"text_idx": "#000094", "text": "So mangla\u00f0u tv\u00e6r sangr\u00f8ddir. Mest upplagda vali\u00f0 var Terji Rasmussen. Hann var vinur av bo\u0301lkinum. Og fyri Niels Una ein av ors\u00f8kunum til, at hann byrja\u00f0i at sp\u00e6la to\u0301nleik, og saman vi\u00f0 Dee Snider h\u00f8vu\u00f0sfyrimyndin a\u0301 einum palli. Terji seg\u00f0i eisini ja til at luttaka."}, {"text_idx": "#000095", "text": "Besti sangari i\u0301 F\u00f8royum beint ta\u0301, var Ro\u0301kur Ja\u0301kupsson Jakobsen, so hann bleiv sja\u0301lvandi eisini spurdur, og svara\u00f0i eisini ja. Hetta var ein sonn all-stars manning, i\u00f0 fo\u0301r a\u0301 pallin i\u0301 Kommunusku\u0301lagar\u00f0inum."}, {"text_idx": "#000096", "text": "MC-Ha\u0301r he\u00f0vi a\u0301\u00f0ur \u00e6tla at hava stripparar vi\u00f0 a\u0301 pallin a\u0301 o\u0301lavs\u00f8kukonsertini, men onkur gudiligur i\u0301 FUT nevndini hev\u00f0i ni\u00f0urlagt veto. Men nu\u0301 var nevndin meira tolsom, vi\u00f0 Kaj Johannesen a\u0301 odda. So avtala var gj\u00f8rd vi\u00f0 Kaggan, i\u00f0 hev\u00f0i stripparar hesa o\u0301lavs\u00f8kuna, um at la\u0301na t\u00e6r eina l\u00f8tu."}, {"text_idx": "#000098", "text": "Eini 4000 fo\u0301lk vo\u0301ru komin saman i\u0301 Kommunusku\u0301lagar\u00f0inum, og har var eitt \u00f8giligt li\u0301v i\u0301."}, {"text_idx": "#000099", "text": "MC-Ha\u0301r vo\u0301ru aftur, eingin ivi um ta\u00f0."}, {"text_idx": "#000101", "text": "Hetta gj\u00f8rdist to\u0301 einasta konsertin hetta a\u0301ri\u00f0, og eisini eiasta konsertin, i\u00f0 Fri\u0301\u00f0i \u00d8ster, Magnus Johannesen og Terji Rasmussen sp\u00e6ldu vi\u00f0 MC-Ha\u0301r i\u0301 hesum umfarinum."}, {"text_idx": "#000102", "text": "Ta\u00f0 er onganti\u0301\u00f0 i\u0301 ordan at skjo\u0301ta b\u00f8rn!"}, {"text_idx": "#000103", "text": "Eg hoyri argumentini, at I\u0301srael ma\u0301 verja seg, eg hoyri argumentini, at Hamas bru\u0301kar b\u00f8rn sum skj\u00f8ldur. Men eg ma\u0301 siga, um ti\u0301n fi\u0301ggindi bru\u0301kar b\u00f8rn sum skj\u00f8ldur, so skalt tu\u0301 altso lata vera vi\u00f0 at skjo\u0301ta! Serliga skalt tu\u0301 lata vera vi\u00f0 at skjo\u0301ta tey vi\u00f0 rakettum og bumbum!"}, {"text_idx": "#000104", "text": "Lat meg endurtaka: Ta\u00f0 er onganti\u0301\u00f0 i\u0301 ordan at skjo\u0301ta b\u00f8rn!"}, {"text_idx": "#000105", "text": "A\u0301 ba\u0301\u00f0um si\u0301\u00f0um eru sterkar kreftir, i\u00f0 ynskja kri\u0301ggj, a\u0301 ba\u0301\u00f0um si\u0301\u00f0um eru fo\u0301lk, i\u00f0 tjena uppa\u0301 kri\u0301ggj."}, {"text_idx": "#000106", "text": "A\u0301 ba\u0301\u00f0um si\u0301\u00f0um er go\u0301\u00f0 fo\u0301lk og o\u0301nd fo\u0301lk. Men ta\u0301 239 b\u00f8rn er dey\u00f0, so eiga vit at semjast um, at okkurt er heilt gali\u00f0."}, {"text_idx": "#000107", "text": "Eg skilji stutt sagt ikki tykkum, i\u00f0 taka st\u00f8\u00f0u vi\u00f0 einum av p\u00f8rtunum i\u0301 hesum stri\u0301\u00f0num."}, {"text_idx": "#000108", "text": "Um tu\u0301 bru\u0301kar b\u00f8rn sum skj\u00f8ldur, so ert tu\u0301 eitt reyvarhol."}, {"text_idx": "#000111", "text": "Go\u0301\u00f0u f\u00f8royingar lati\u00f0 vera vi\u00f0 at stu\u00f0la barnadra\u0301pi\u00f0."}, {"text_idx": "#000112", "text": "Samb\u00e6rt Ekstra Bladet, so var yngsta offri\u00f0 3 ma\u0301na\u00f0ir gamalt, hvussu kann nakar stu\u00f0la ti\u0301?"}, {"text_idx": "#000114", "text": "Ney\u00f0ugt er, at mannar\u00e6ttindado\u0301msto\u0301lurin tra\u00f0kar inn og bu\u0301rar b\u00f8lmennini i\u0301 i\u0301sraelsku og palestinensku barnamordarastjo\u0301rnunum inni\u00f0, og smitar lykilin burt!"}, {"text_idx": "#000116", "text": "Vit halda nu\u0301 fram vi\u00f0 \u00f8\u00f0rum parti av s\u00f8guni hja\u0301 MC-Ha\u0301r. I\u0301 fyrsta parti\u00f0 hoyrdu vit um a\u0301rini fra\u0301 stovnan og fram til bo\u0301lkurin gav fl\u00f8guna \u201cFramvegis uttan vit u\u0301t\u201d fyrst i\u0301 1998, nu\u0301 halda vit fram fra\u0301 beint eftir ta\u00f0."}, {"text_idx": "#000117", "text": "Les fyrsta part av s\u00f8guni her"}, {"text_idx": "#000118", "text": "Limirnir i\u0301 MC-Ha\u0301r sum bu\u0301\u00f0u i\u0301 Keypmannahavn, sp\u00e6ldu i\u0301 1998 undir navninum \u201dLucy Nation\u201d, hetta var ein bo\u0301lkur, i\u00f0 sang a\u0301 enskum og bert sp\u00e6ldi uttanfyri F\u00f8royar, umframt Niels Una, Tro\u0301nd, Petur og Torkil sp\u00e6ldu Jo\u0301nas Bloch Danielsen a\u0301 gittar, Jo\u0301gvan Joensen a\u0301 bass og Malan Ey\u00f0unsdo\u0301ttir i\u0301 Lucy Nation. Lucy Nation lutto\u0301k i\u0301 sto\u0301ru evropeisku to\u0301nleikakappingini Emergenza. Fyrsta konsertin i\u0301 hesum samanhangi var a\u0301 sp\u00e6lista\u00f0num Backfish a\u0301 Prinsessegade i\u0301 Keypmannahavn. Har sp\u00e6ldi bo\u0301lkurin seg vi\u0301\u00f0ari i\u0301 semifinaluna, sum var\u00f0 hildin i\u0301 Vega, i\u0301 ti\u0301 minna salinum. Her eydna\u00f0ist to\u0301 ikki at sannf\u00f8ra a\u0301sko\u00f0ararnar um, at hesin bo\u0301lkur skuldi stemmast vi\u0301\u00f0ari.\nSum alti\u0301\u00f0 ta\u0301, ta\u00f0 sny\u0301r seg um kappingar har a\u0301sko\u00f0ararnir avgera, hv\u00f8r kemur vi\u0301\u00f0ari, so komu teir bo\u0301lkarnir, i\u00f0 h\u00f8vdu flest fjepparar vi\u0301\u00f0ari."}, {"text_idx": "#000121", "text": "Hendan konsertin var\u00f0 \u00f8ll filma\u00f0, hetta gj\u00f8rdist eisini konsertin, ta\u0301 Alexander Gaard fyrstu fer\u00f0 gj\u00f8rdi ljo\u0301\u00f0 hja\u0301 MC-Ha\u0301r, hann hev\u00f0i gj\u00f8rt ljo\u0301\u00f0 hja\u0301 Lenu Andersen i\u0301 h\u00f8llini vi\u00f0 si\u0301\u00f0urnar av og kom inn at lurta, ta\u0301 fyrireikarin Brandur \u00d8ssurson heitti a\u0301 hann um at taka yvir kn\u00f8ttarnar, ti\u0301 tann ljo\u0301\u00f0ma\u00f0urin, i\u00f0 gj\u00f8rdi ljo\u0301\u00f0 ikki makta\u00f0i uppga\u0301vuna no\u0301g v\u00e6l."}, {"text_idx": "#000122", "text": "\u00d8ll konsertin er upptikin a\u0301 kamera, og man hoyrir ty\u0301\u00f0iliga mun a\u0301, ta\u0301 Alexander tekur yvir. Samstarvi\u00f0 vi\u00f0 Alexander hevur eisini hildi\u00f0 fram heilt til dagin i\u0301 dag, har hann er fastur fu\u0301sur handan kn\u00f8ttarnar, ta\u0301 MC-Ha\u0301r sp\u00e6lir."}, {"text_idx": "#000123", "text": "Hetta var somulei\u00f0is eisini fyrstu fer\u00f0, at MC-Ha\u0301r framf\u00f8rdu i\u0301 sv\u00f8rtu kl\u00e6dningunum, i\u00f0 hava fylgt bo\u0301lkinum si\u0301\u00f0an ta\u0301. A\u0301 fl\u00f8guni Framvegis uttan vit er eitt gj\u00f8gnumgangandi tema, um eina religi\u00f8st samtak, i\u00f0 eitur \u201cSeytjan Svakar Sektir\u201d SSS, og sektin er vi\u0301st a\u0301 fl\u00f8guhu\u0301sanum av 17 monnum i\u0301 kl\u00e6dningi, vi\u00f0 rey\u00f0um SSS armbondum. Ti\u0301 valdu MC-Ha\u0301r at lata seg i\u0301 sum Seytjan Svakar Sektir a\u0301 konsertini."}, {"text_idx": "#000124", "text": "Stutt eftir hetta valdu tey i\u0301 Lucy Nation at sleppa rapprokkinum og heldur sp\u00e6la popprokk, Niels Uni og Jo\u0301nas vo\u0301ru samstundis koyrdir u\u0301r donsku u\u0301tga\u0301vuni av bo\u0301lkinum. Teir hildu to\u0301 ba\u0301\u00f0ir a\u0301 i\u0301 MC-Ha\u0301r. C-987B var farin u\u0301r bo\u0301lkinum fyri at konsentrera seg um hin bo\u0301lkin, i\u00f0 skifti navn til fyrst Crumb og si\u0301\u00f0an Lucination."}, {"text_idx": "#000125", "text": "Niels Arge Gala\u0301n avloysti C-987B, og kom sosttatt vi\u00f0 aftur i\u0301 bo\u0301lkin, Niels hev\u00f0i fyrstu fer\u00f0 sp\u00e6lt vi\u00f0 MC-Ha\u0301r a\u0301 Tungma\u0301lmi \u201993 og var eisini gittarleikari a\u0301 fyrsta innsp\u00e6lda lagnum hja\u0301 MC-Ha\u0301r \u201cSymphony of Irony\u201d, umframt at Niels syngur a\u0301 fleiri l\u00f8gum a\u0301 \u201cFramvegis uttan vit\u201d."}, {"text_idx": "#000127", "text": "Vi\u00f0 kenning og i\u0301 ovfaraka\u0301ti ro\u0301pti Niels Uni av pallinum, eg elski tykkum \u00f8ll, og leyp u\u0301t i\u0301 a\u0301sko\u00f0arafj\u00f8ldina, i\u00f0 bar hann runt i\u0301 ru\u0301minum. K\u00e6rleiksbo\u00f0skapurin bleiv somiki\u00f0 v\u00e6l mo\u0301ttikin, MC-Ha\u0301r valdi, at halda fast i\u0301 bo\u00f0skapinum \u201cMC-Ha\u0301r elskar teg\u201d.\nH\u00f8ga st\u00f8\u00f0i\u00f0 hja\u0301 Clickhaze gj\u00f8rdi, at MC-Ha\u0301r visti, at har skuldi okkurt heilt serligt til, um ta\u00f0 skuldi eydnast at vinna Prix F\u00f8royar. Ti\u0301 var ein sangskrivingar- og venjingarvika sett av i\u0301 So\u0301larmagn a\u0301 Velbasta\u00f0, har vo\u0301ru sangirnir Murder #1, Burn Me og Global Deceit skriva\u00f0ir, og m.a. sp\u00e6ldu teir ko\u0301rsang inn til fleiri af sangunum. A\u0301 sja\u0301lvari finaluni var eisini songkvinnan To\u0301run Poulsen vi\u00f0 a\u0301 einum lagi. Ta\u00f0 eydna\u00f0ist at fa\u0301a eitt tri\u00f0ja pla\u0301ss, aftan fyri vinnaran Taxi og Kj\u00f8lar, i\u00f0 gj\u00f8rdust nummar 2 anna\u00f0 Prix a\u0301 ra\u00f0."}, {"text_idx": "#000128", "text": "Men li\u0301ka sto\u0301ran ans, sum to\u0301nleikurin fekk, fekk slagor\u00f0i\u00f0 \u201cMC-Ha\u0301r elskar teg\u201d, m.a. lat bo\u0301lkurin risasto\u0301rar hjartaballo\u0301nur detta u\u0301r loftinum a\u0301 Prix F\u00f8royar finaluni, me\u00f0an teir sungu \u201cMurder one in the name of love\u201d.\nA\u0301 Prix 1999 fl\u00f8guni vo\u0301ru MC-Ha\u0301r l\u00f8gini Murder #1 og Global Deceit a\u0301, og gj\u00f8rdi lutt\u00f8kan sera no\u0301gv fyri bo\u0301lkin, m.a. vunnu teir s\u00e6r lutt\u00f8ku a\u0301 Spot Festivalinum, fingu no\u0301gv sp\u00e6lijobb heima i\u0301 F\u00f8royum og a\u0301rr\u00e6\u00f0i\u00f0 til at fara i\u0301 uppt\u00f8kuh\u00f8li\u00f0."}, {"text_idx": "#000129", "text": "Hesafer\u00f0 valdu teir at fara i\u0301 uppt\u00f8kuh\u00f8li\u00f0 i\u0301 Keypmannahavn, Playground Studios la\u0301 eitt hanagleiv fra\u0301 Sun Studios, men var eitt munandi minni\u00f0 studio. Ta\u00f0 skuldi to\u0301 ikki gerast so l\u00e6tt sum \u00e6tla, ti\u0301 bert eina viku, a\u0301\u00f0renn bo\u0301lkurin skuldi i\u0301 studio, valdi trummarin Petur Dalsgaard at gevast i\u0301 MC-Ha\u0301r."}, {"text_idx": "#000130", "text": "Avloysarin var to\u0301 upplagdur ti\u0301 Uni A\u0301rting sp\u00e6ldi frammanundan saman vi\u00f0 Niels i\u0301 200 og Mold, og bu\u0301\u00f0i eisini i\u0301 Keypmannahavn. Harumframt plagdu hann og Niels Uni at skate\u2019a saman, ta\u0301 teir vo\u0301ru yngri. Eftir eina viku av h\u00f8r\u00f0um venjingum var Uni til rei\u00f0ar at sp\u00e6la tey 4 l\u00f8gini inn, sum skuldu vera a\u0301 Burn Me, EP\u2019ini. Jo\u0301nas var sja\u0301lvur t\u00f8kningur og ljo\u0301\u00f0blanda\u00f0i saman vi\u00f0 Tro\u0301nda Bogasyni."}, {"text_idx": "#000131", "text": "Eitt hart summar vi\u00f0 no\u0301gvum konsertum enda\u00f0i vi\u00f0, at MC-Ha\u0301r hita\u00f0i upp fyri D:A:D i\u0301 I\u0301tro\u0301ttarh\u00f8llini a\u0301 Ha\u0301lsi, a\u0301\u00f0renn lei\u00f0in gekk til A\u030arhus, har Spot Festivalurin bi\u0301\u00f0a\u00f0i. Ta\u00f0 var to\u0301 longu greitt a\u0301\u00f0renn konsertina a\u0301 Spot, at hetta fo\u0301r at vera tann fyribils si\u0301\u00f0sta konsertin saman vi\u00f0 Niels og Una, ti\u0301 teir \u00e6tla\u00f0u at bru\u0301ka alla si\u0301na orku uppa\u0301 200. Men komnir av pallinum bo\u00f0a\u00f0i Tro\u0301ndu Bogason fra\u0301, at eisini hann gavst i\u0301 bo\u0301lkinum. Ti\u0301 orkan skuldi bru\u0301kast til lesna\u00f0in a\u0301 komponistlinjuni a\u0301 Kongaliga Konservatorinum i\u0301 Keypmannahavn, umframt Lucination, i\u00f0 skuldi undir uppt\u00f8kur av fyrstu fl\u00f8guni."}, {"text_idx": "#000132", "text": "Eftir i\u0301 bo\u0301lkinum vo\u0301ru rappararnir Niels Uni og Allan, gittarleikarin Jo\u0301nas og bassleikarin Heri. Skjo\u0301tt eftir var avtala gj\u00f8rd vi\u00f0 Jens Virgar Jakobsen, i\u00f0 sp\u00e6ldi i\u0301 Diatribes saman vi\u00f0 Hera, um, at hann skuldi gerast ny\u0301ggjur gittarleikari. Fri\u0301\u00f0i \u00d8ster, i\u00f0 a\u0301\u00f0ur hev\u00f0i sp\u00e6lt trummir vi\u00f0 MC-Ha\u0301r eitt nu\u0301 a\u0301 Symphony of Irony og a\u0301 ymiskum konsertum i\u0301 1992, ja\u0301tta\u00f0i somulei\u00f0is at sp\u00e6la trummir, ta\u0301 hann ikki var upptikin vi\u00f0 si\u0301num donsku bo\u0301lkum. Men alt a\u0301r 2000 gekk uttan eina einastu MC-Ha\u0301r konsert."}, {"text_idx": "#000133", "text": "S\u00f8gan um MC-Ha\u0301r \u2013 Fyrstu a\u0301rini"}, {"text_idx": "#000135", "text": "MC-Ha\u0301r var\u00f0 settur a\u0301 stovn 16. februar i\u0301 1991, a\u0301 veg u\u0301r Djo\u0301nastovu ni\u00f0an i\u0301 Gundadalsh\u00f8llina tann dagin, ta\u0301 To\u0301rshavn fylti 125 a\u0301r. Ta\u00f0 vo\u0301ru rappararnir MC-Allah (Allan Mortensen) og Spark Buzz N (Niels Uni Dam), sum stovna\u00f0u bo\u0301lkin. Hv\u00f8rgin teirra var nakar sto\u0301rur sangari, so ho\u0301ast a\u0301hugin fyrst og fremst var fyri tungma\u0301lmi og rokki, so plagdu teir heldur at rappa, ta\u0301 teir gingu i\u0301 by\u0301num. Allan sp\u00e6ldi klarinett i\u0301 GHM og Niels Uni hev\u00f0i rappa\u00f0 og dansa\u00f0 break dance upp gj\u00f8gnum 80\u2019ini i\u0301 spi\u0301randi hip hop umhv\u00f8rvinum i\u0301 Havn."}, {"text_idx": "#000136", "text": "Hetta kv\u00f8ldi\u00f0 vo\u0301ru teir troyttir av at rappa sangir hja\u0301 Grand Master Flash, MC Einar, Fat Boys og \u00f8\u00f0rum hip hop n\u00f8vnum og byrja\u00f0u ti\u0301 at yrkja sja\u0301lvir:"}, {"text_idx": "#000137", "text": "\u201cHv\u00f8r er ta\u00f0, hv\u00f8r er ta\u00f0, hv\u00f8r er ta\u00f0, sum er her\nju\u0301, ta\u00f0 er teir feitastu rapparnir i\u0301 hesi ver\u00f0...!"}, {"text_idx": "#000139", "text": "Komnir ni\u00f0an til Kondittari\u0301i\u00f0 var\u00f0 ein plakat skr\u00f8dd ni\u00f0ur, og teksturin skriva\u00f0ur aftanfyri a\u0301 henni."}, {"text_idx": "#000140", "text": "Fyrsta framf\u00f8r\u00f0slan var sama kv\u00f8ld a\u0301 Ebenezertrappuni, sangurin, i\u00f0 seinni fekk heiti\u00f0 Jomfru\u0301\u00f0 rapp (ja vi\u00f0 \u00f0, eingin seg\u00f0i, at teir dugdu v\u00e6l at stava), var ikki li\u00f0ugur, men komandi dagarnar skriva\u00f0u teir n\u00f8kur vers afturat."}, {"text_idx": "#000141", "text": "Stutt eftir framf\u00f8rdu teir a\u0301 einum veruligum palli fyrstu fer\u00f0 i\u0301 pausuni a\u0301 A\u0301rsins songr\u00f8dd kappingini i\u0301 diskotek Tiffany i\u0301 To\u0301rshavn."}, {"text_idx": "#000143", "text": "I\u0301 byrjanini, vo\u0301ru ta\u00f0 bert teir ba\u0301\u00f0ir sum rappa\u00f0u. Teir lutto\u0301ku m.a. vi\u00f0 Paria a\u0301 eini konsert, sum Paria sp\u00e6ldi i\u0301 Gundadalsh\u00f8llini. Men skjo\u0301tt komu Emil Hermansen a\u0301 gittar, Eddie Joensen N\u00e6s a\u0301 trummum, Johannes Danielsen a\u0301 bassi uppi\u0301 bo\u0301lkin. Eivin Warberg (ljo\u0301mbor\u00f0) vandi eisini vi\u00f0 nakrar fer\u00f0ir, men gavst skjo\u0301tt aftur."}, {"text_idx": "#000144", "text": "Longu a\u0301\u00f0renn fyrstu framf\u00f8r\u00f0sluna vi\u00f0 egnum to\u0301nsleikarum, vo\u0301ru allir to\u0301nleikararnir avloystir av C-987B(Torkil Olsen) a\u0301 gittar, Jan Guttesen a\u0301 bassi og Dr. D(Petur Dalsgaard a\u0301 trummum. Teir sp\u00e6ldu vi\u00f0 bo\u0301lkinum a\u0301 fyrstu konsertini vi\u00f0 bo\u0301lki, i\u00f0 var Stj\u00f8rnukonsertini i\u0301 Badmintonh\u00f8llini frammanfyri yvir 1.000 fo\u0301lkum. Men eisini a\u0301 Norr\u00f8nt Dagsverk konsertini i\u0301 Djo\u0301nastovu."}, {"text_idx": "#000146", "text": "Stutt eftir kom TjE\u0300 (Tro\u0301ndur Bogason) a\u0301 ljo\u0301mbor\u00f0 uppi\u0301 bo\u0301lkin og n\u00e6sta konsertin var ny\u0301tta\u0301rsaftan i\u0301 diskotek Hollywood. Her vo\u0301ru ta\u00f0 bert teir tri\u0301ggjir Spark Buzz N, MC-Allah og TjE\u0300 sum sp\u00e6ldu, l\u00f8nin var 500 kr. + ein pizza i\u0301 part, og var hetta fyrsta l\u00f8nta jobb teir sp\u00e6ldu."}, {"text_idx": "#000148", "text": "Eftir hetta komu n\u00f8kur a\u0301r vi\u00f0 no\u0301gvum to\u0301nleikara u\u0301tskiftingum og no\u0301gvum konsertum, t.d. U\u0301tvarpskonsertin 1992, Tungma\u0301lmur 92-93, og O\u0301lavss\u00f8kukonsertin 92, umframt nakrar i\u0301 Djo\u0301nastovu og i\u0301 Bla\u0301dy\u0301pinum. I\u0301 1993 fo\u0301ru MC-Allah og Spark Buzz N til Danmarkar i\u0301 lestrar\u00f8rindum, og bo\u0301lkurin gavst fyrilbils at sp\u00e6la live."}, {"text_idx": "#000149", "text": "Teir h\u00f8vdu sent eitt lag inn til sangkappingina hja\u0301 F\u00f8roya Undirhaldsto\u0301nleikarafelag og Ungtemplarasambandi F\u00f8roya, og ho\u0301ast lagi\u00f0 slapp vi\u00f0 i\u0301 kappingina, og bleiv lutvi\u0301st innsp\u00e6lt, so bleiv ta\u00f0 onganti\u0301\u00f0 li\u00f0ugt innsp\u00e6lt, og var sostatt heldur ikki vi\u00f0 a\u0301 fl\u00f8guni \u201cTurelvandi Dr\u00f8gg\u201d."}, {"text_idx": "#000150", "text": "Fyrsta u\u0301tgivna lagi\u00f0, kom i\u0301sta\u00f0in a\u0301 \u201cRock i\u0301 F\u00f8royum\u201d fl\u00f8guni, i\u00f0 TUTL gav u\u0301t, har sp\u00e6ldu teir lagi\u00f0 Symhony of Irony inn, og a\u0301 Rock i\u0301 F\u00f8royum konsertunum sp\u00e6ldu teir eisini, a\u0301 hesum konsertum vo\u0301ru to\u0301 hv\u00f8rki MC-Allah ella Spark Buzz N vi\u00f0, og bo\u0301lkurin var i\u0301 roynd og veru hin bo\u0301lkurin hja\u0301 Tro\u0301ndi Bogasyni Lisa S\u00e6r Dupult. Hetta gj\u00f8rdi, at longu eftir 5 a\u0301r, var ta\u00f0 eingin limur, i\u00f0 hevur luttiki\u00f0 a\u0301 \u00f8llum konsertunum hja\u0301 bo\u0301lkinum."}, {"text_idx": "#000151", "text": "Eftir Rock i\u0301 F\u00f8royum, fo\u0301ru TjE\u0300, Spark Buzz N og MC-Allah at skriva ny\u0301ggj l\u00f8g, rappararnir so\u0301tu i\u0301 Danmark og skriva\u00f0u tekstirnar, me\u00f0an TjE\u0300, i\u00f0 bu\u0301\u00f0i i\u0301 F\u00f8royum skriva\u00f0i to\u0301nleikin, og sp\u00e6ldi inn ra\u0301ar demoir av teimum. Symphony of Irony hev\u00f0i vakt ans fyri bo\u0301lkinum, og F.U.T. var ti\u0301 kla\u0301rt vi\u00f0 tilbo\u00f0 um at sp\u00e6la a\u0301 O\u0301lavs\u00f8kukonsertini 1996. I\u0301 hesum sambandi komu C-987B og Dr. D. aftur i\u0301 bo\u0301lkinum og ny\u0301ggjur ma\u00f0ur var (Heri Reynhiem) a\u0301 bass. I\u0301 venjingarh\u00f8linum fingu demoirnar av \u201cTu\u0301 ert dey\u00f0ir\u201d, \u201cSangurin um or\u00f0, t\u00f8l og tos\u201d, \u201cTu\u0301 ert dey\u00f0ir\u201d og \u201cEndiliga ta\u00f0 ordentliga o\u0301lavs\u00f8kurappi\u00f0\u201d endaligt skap."}, {"text_idx": "#000153", "text": "Henda manning gj\u00f8rdist eisini tann, i\u00f0 mynda\u00f0i bo\u0301lkin a\u0301 fyrstu fl\u00f8guu\u0301tga\u0301vuni. 1996-97 vo\u0301ru ny\u0301tt til at skriva to\u0301nleik til fl\u00f8guna \u201cFramvegis uttan vit\u201d, hetta var\u00f0 nemmari, ti\u0301 Tro\u0301ndur eisini flutti til Keypmannahavnar. Fl\u00f8gan var innsp\u00e6ld i\u0301 West River Recording, vi\u00f0 Havnara\u0301 i\u0301 Havn summari\u00f0 1997. Upprunaliga skuldi bo\u0301lkurin sp\u00e6la a\u0301 o\u0301lavs\u00f8kukonsertini i\u0301 1997, men fyriskipararnir broyttu meining. Ti\u0301 sp\u00e6ldi MC-Ha\u0301r i\u0301 sta\u00f0in i\u0301 Grasagar\u00f0i o\u0301lavs\u00f8kuaftan. ein konsert, i\u00f0 er avmynda a\u0301 fl\u00f8guhu\u0301sanum. Harumframt var\u00f0 \u00f8ll fl\u00f8gan sp\u00e6ld live Sjo\u0301nleikarahu\u0301sinum, beint eftir loknar uppt\u00f8kur.\nLjo\u0301\u00f0blandingin var\u00f0 gj\u00f8rd i\u0301 heimskendu Sun Studios i\u0301 Keypmannahavn, har tri\u0301ggir ljo\u0301\u00f0blandarar arbeiddu vi\u00f0 henni, Jo\u0301n McBirnie, Bjarne Hansen og Freddy Albrechtsen. \u201cFramvegis uttan vit\u201d var\u00f0 u\u0301tgivin 10. februar i\u0301 1998."}, {"text_idx": "#000154", "text": "Fl\u00f8gan fekk blanda\u00f0a mo\u0301tt\u00f8ku, serliga fu\u0301lu tekstirnir \u00f8stu no\u0301gv. Sangir um hasj og sperm vo\u0301ru ikki gerandiskostur i\u0301 F\u00f8royum. Onkrir umm\u00e6larar vo\u0301ru als ikki gla\u00f0ir, og ho\u0301ast fl\u00f8gan vann no\u0301gvar fjepparar og seinni er nevnd sum i\u0301bla\u0301stur hja\u0301 n\u00f8krum av okkara fremstu to\u0301nleikan\u00f8vnum, so var ta\u00f0 bert Arnbj\u00f8rn O\u0301. Dalsgar\u00f0, i\u00f0 umm\u00e6ldi hana jaliga, ta\u0301 hon kom u\u0301t."}, {"text_idx": "#000155", "text": "Arbei\u00f0sheiti\u00f0 a\u0301 fl\u00f8guni var \u201cVit renna kapp\u201d og var \u00e6tlanin, at fara inn a\u0301 rennibreytina a\u0301 Svangaskar\u00f0i at gera eina myndat\u00f8ku til fl\u00f8guhu\u0301san. Endaliga heiti\u00f0 virka\u00f0i onkursvegna ho\u0301skandi. Heiti\u00f0 kemur u\u0301r Barlast sanginum \u201cMorguntu\u0301r\u201d, har ni\u00f0urlagi\u00f0 er:"}, {"text_idx": "#000156", "text": "\u201cKomi\u00f0 va\u0301r, gra\u0301ir dagar fa\u0301a lit\nMC-Ha\u0301r gongur framvegis uttan vit\u201d"}, {"text_idx": "#000157", "text": "Niclas Johannesen skriva\u00f0i hesi or\u00f0ini, eftir at hann hev\u00f0i s\u00e6\u00f0 eitt klipp i\u0301 sjo\u0301nvarpinum, har MC-Ha\u0301r sp\u00e6ldu a\u0301 o\u0301lavs\u00f8kukonsertini 1991, og samr\u00f8\u00f0a var vi\u00f0 Niels Una."}, {"text_idx": "#000158", "text": "Myndir fra\u0301 teimum fyrstu a\u0301runum"}, {"text_idx": "#000159", "text": "Einki nemt at vera Kaj"}, {"text_idx": "#000160", "text": "Eg haldi, at ta\u00f0 er eitt sindur synd i\u0301 l\u00f8gmanni. Hann veit v\u00e6l, at vi\u00f0 at stu\u00f0la J\u00f8rgen i\u0301 tollma\u0301linum, so ska\u00f0ar hann si\u0301tt tru\u0301vir\u00f0i uppaftur meira, og styggir uppaftur fleiri sambandsveljarar fra\u0301 s\u00e6r."}, {"text_idx": "#000161", "text": "Sambandsveljarin er i\u0301 sto\u0301ran mun hampafo\u0301lk, og hevur ti\u0301 ikki li\u0301ka l\u00e6tt, sum fo\u0301lkafloksveljarin, vi\u00f0 at go\u0301\u00f0taka ti\u0301li\u0301kan atbur\u00f0 fra\u0301 einum landssty\u0301rismanni."}, {"text_idx": "#000162", "text": "Men samstundis tru\u0301gvi eg veruliga ikki , at Kaj Leo sja\u0301lvur heldur, at J\u00f8rgen skal fra\u0301. Hetta er eitt gamalt ma\u0301l, og hann var nokkso virkisfu\u0301sur, raskur og alt hatta har, og ta\u00f0 gerst ikki vi\u00f0, um hann leyg i\u0301 januar, hann leyg um okkurt gamalt."}, {"text_idx": "#000163", "text": "Trupulleikin er, at Kaj Leo als ikki skilur st\u00f8rra problematikkin vi\u00f0 a\u0301liti a\u0301 politisku skipanina. Hann sigur sja\u0301lvur vi\u00f0 in.fo i\u0301 dag, at inflasjo\u0301n er farin i\u0301 or\u00f0i\u00f0 \u201ca\u0301lit\u201d. A\u0301hugavert poeng, i\u00f0 sigur meira um l\u00f8gmann enn um hetta ma\u0301li\u00f0."}, {"text_idx": "#000165", "text": "Helgi Abrahamsen, i\u00f0 eg ikki eri samdur vi\u00f0 i\u0301 no\u0301gvum ma\u0301lum, men sum tykist at vera ein ma\u00f0ur drivnin av sannf\u00f8ringum heldur enn valdsgre\u00f0i, seg\u00f0i ta\u00f0 sera v\u00e6l vi\u00f0 Kringvarpi\u00f0 i\u0301 gja\u0301r:"}, {"text_idx": "#000167", "text": "Hetta er Helgi neyvan \u00f8ssemallur um at halda. Eitt nu\u0301 hevur by\u0301ra\u0301\u00f0slimurin Anfinn Brekkstein umlei\u00f0 somu fatan, og Lisbeth L. Petersen, nevndi hetta ma\u0301li\u00f0, sum eitt av teimum, i\u00f0 fekk fyrrverandi l\u00f8gmanskandidatin hja\u0301 Sambandinum at melda seg u\u0301r flokkinum."}, {"text_idx": "#000168", "text": "Kaj Leo veit eisini, at koyrir hann J\u00f8rgen heim, so setur Fo\u0301lkaflokkurin ivaleyst fram misa\u0301lit a\u0301 L\u00f8gmann. J\u00f8rgen stendur so eftir sum pi\u0301nslava\u0301ttur, ju\u0301st sum Kallsberg gj\u00f8rdi, ta\u0301 hann var\u00f0 fanga\u00f0ur i\u0301 kreativari bo\u0301kf\u00f8ring. Og ta\u00f0 einasta sum fo\u0301lkafloksfo\u0301lk da\u0301ma betur enn virkisfy\u0301sni, eru pi\u0301nslava\u0301ttar."}, {"text_idx": "#000169", "text": "Sambandsflokkurin og serliga Kaj Leo stendur harafturi\u0301mo\u0301ti uppaftur veikari. Ti\u0301 flokkurin skal u\u0301t til eitt val, vi\u00f0 sera la\u0301gari undirt\u00f8ku og eftir at hava f\u00f8rt fo\u0301lkaflokspolitikk i\u0301 no\u0301gv harrans a\u0301r."}, {"text_idx": "#000170", "text": "Nei, ta\u00f0 er ikki nemt at vera Kaj. Men vi\u00f0 eini l\u00f8gmansl\u00f8n, so ny\u0301tist starvi\u00f0 heldur ikki at vera nemt, og i\u0301 si\u0301\u00f0sta enda er ta\u00f0 Kaj, sum bestemmar. Men fyri Helga, Ba\u0301r\u00f0, Jo\u0301han, Reimund og Eivin, umframt m\u00f8guliga onkran annan, sum skilur problematikkin til fulnar, so er hetta sku ikki serliga nemt."}, {"text_idx": "#000171", "text": "Hvat skulu tey gera, kunnu tey bukka seg ni\u00f0ur enn einafer\u00f0, og kunnu tey fara til val, vi\u00f0 Kaj Leo sum frontfiguri, ella er hetta si\u0301\u00f0sti dropin, i\u00f0 ger hann ov da\u0301lka\u00f0an til at vera oddama\u00f0ur fyri ein hampiligan flokk, ein flokk sum ikki longur orkar at da\u0301lka s\u00e6r fingrarnar av at vaska \u00f8\u00f0rum."}]